Felnőtt varrótábor a Balatonon
2024. június 21-22-23.
A varrótáborban való részvételre vonatkozó Általános szerződéses feltételek
(Felnőtt varrótábor ÁSZF)

Fogalmak
Alkotóműhely: a Tábor szervezését és lebonyolítását végző Tóbiásné Páli Szilvia egyéni vállalkozó (nyilvántartási szám: 56749777, adószám: 58117208-1-33, székhely: 2040 Budaörs, Budakeszi utca 1., e-mail: budaialkotomuhely@gmail.com; tel: +36-30-228-7177) 

Résztvevő: a Táborban résztvevő, illetve a Táborba résztvevőként jelentkezett személy, aki a Tábor részvételi díját részben vagy egészben megfizette figyelemmel az 1.4 pontban foglaltakra

Szerződés: az Alkotóműhely és a Résztvevő (a továbbiakban együttesen: a felek) között a Tábor szervezésére, lebonyolítására és a Táborban való részvételre vonatkozóan a jelen Általános szerződéses feltételek 1.1 pontjában rögzítettek szerinti tartalommal az 1.2 pontban rögzített időpontban létrejövő, külön írásba nem foglalt jogviszony 

Tábor: Felnőtt varrótábor a Balatonon 2024. június 21-22-23-i időpontban, amelyet az Alkotóműhely szervez és bonyolít le

1. A Szerződés létrejötte, a Táborban való részvételre vonatkozó jelentkezés módja és feltételei
1.1 Az Alkotóműhely az alábbiakban közzéteszi a honlapján található https://budaialkotomuhely.hu/felnott-varrotabor/ oldalon (a továbbiakban: honlap), illetve az egyéb tájékoztató anyagaiban (Facebook, Instagram, egyéb közösségi média felület, szórólap, egyéb kiadvány, továbbá az Alkotóműhely által a Résztvevőnek küldött e-mail üzenetekben, levélben vagy egyéb írásos módon küldött tájékoztatás) szereplő Táborral kapcsolatos szolgáltatások nyújtásának és igénybevételének általános szerződési feltételeit. A honlapon, a fenti egyéb tájékoztató anyagokban, továbbá jelen általános szerződési feltételekben szereplő információk, adatok és feltételek együttesen alkotják a Szerződést.
1.2 Az Alkotóműhely és a Résztvevő között a Tábor szervezésére, lebonyolítására és a Táborban való részvételre vonatkozóan Szerződés jön létre az alábbi feltételek együttes fennállása esetén:
- a Résztvevő a honlapon található online jelentkezési lapot (Jelentkezz most!) kitöltötte és azt az Alkotóműhely részére - az oldalon található Jelentkezem gomb megnyomásával - elektronikus módon elküldte
- az Alkotóműhely a jelentkezés elfogadását e-mailben a Résztvevő által megadott e-mail címre megküldte
- a Résztvevő a Tábor részvételi díjának legalább az 50%-át megfizette
1.3 A jelentkezés megérkezéséről való visszajelzés nem jelenti a jelentkezés elfogadását, és nem hozza létre a Szerződést. Ha a jelentkezést Alkotóműhely helyhiány, vagy bármely más okból csak feltételesen fogadja el, ennek tényét a válasz e-mailben feltünteti. Ebben az esetben a táborozásra vonatkozó Szerződés akkor jön létre, ha az Alkotóműhely az Résztvevőt a jelentkezés elfogadásáról a későbbiekben írásban értesíti.
1.4 Ha nem a Résztvevő, hanem a Résztvevő javára eljáró harmadik személy adja le a Táborba való jelentkezést és/vagy fizeti meg a Tábor részvételi díját, az Alkotóműhely nem köteles vizsgálni, hogy e harmadik személy jogszerűen képviseli-e a Résztvevőt. Ez esetben a harmadik személyt a Résztvevő képviselőjének kell tekinteni.
1.5 A Résztvevőt a Szerződés a Táborban való részvételre csak abban az esetben jogosítja fel, ha a részvételi díj teljes összegét az Alkotóműhely számára határidőben és igazolható módon megfizette. 

2. A Szerződés teljesítése
2.1. Az Alkotóműhely kizárólag a honlapon és az egyéb tájékoztatóiban felsorolt szolgáltatás(oka)t/részszolgáltatás(oka)t (a továbbiakban: szolgáltatások) köteles személyesen vagy közreműködő(i) útján teljesíteni.
2.2. Amennyiben az Alkotóműhely valamely szolgáltatást nem tud a Tábor során teljesíteni, akkor köteles azt más megfelelő, hasonló értékű szolgáltatással pótolni a honlapon és az egyéb tájékoztatóiban meghatározott szállástól, közlekedési eszköztől, illetve egyéb közreműködőtől különböző szolgáltató útján is (helyettesítő szolgáltatás). A helyettesítő szolgáltatás elfogadását a Résztvevő indokolt esetben megtagadhatja.

3. Részvételi díj és egyéni költségek
3.1. A Táborban való részvétel Résztvevőt terhelő teljes költsége a részvételi díjból, valamint az anyagköltségből tevődik össze. A részvételi díjat, valamint az anyagköltség becsült összegét az Alkotóműhely a honlapon közli.
3.2 Az Alkotóműhely a Tábor megkezdése előtt a később jelentkezők részére üzletpolitikai érdekből a részvételi díj csökkentésének (kedvezmény, árengedmény, akció, egyéb), továbbá a jelentkezési és fizetési határidők módosításának jogát fenntartja. A korábban részben, illetve teljes egészében befizetett utakra az ilyen csökkentett ár nem érvényes. Erre vonatkozóan semmiféle reklamációt az Alkotóműhely nem fogad el.
3.3 Az Alkotóműhely jogosult a részvételi díjat a Tábor lebonyolításával kapcsolatos költségek váratlan emelkedése miatt a költségek emelkedésével egyező összegben felemelni. Az Alkotóműhely köteles a díjemelés mértékét és indokát a Résztvevővel írásban közölni. Ha a díjemelés mértéke a részvételi díj 
10 %-át meghaladja, a Résztvevő bánatpénz fizetési kötelezettség nélkül elállhat a szerződéstől.

4 Fizetési határidők, fizetési módok
4.1 A Táborra való jelentkezés feltétele a részvételi díj 50%-ának megfizetése. A teljes részvételi díjból fennmaradó összeg megfizetési határnapját az Alkotóműhely a honlapon közli. A Résztvevő a fennmaradó összegget a honlapon rögzített határnapig köteles külön felhívás nélkül megfizetni. Lehetőség van a részvételi díj egyösszegű befizetésére is.
4.2 A részvételi díj fizetése történhet banki átutalással vagy készpénzben. Banki átutalás esetén a fizetés azon a napon tekintendő teljesítettnek, amikor a jóváírás az Alkotóműhely bankszámláján megtörténik. Készpénzes fizetés esetén a készpénz átvételének dátumát az Alkotóműhely a számlán, vagy az átvételről készült egyéb pénztári bizonylaton szerepelteti.
4.3 Bármely fizetési határidő elmulasztása a Résztvevő részéről szerződésszegésnek minősül, amelyre tekintettel az Alkotóműhely jogosult a szerződéstől elállni, a Résztvevő pedig köteles az Alkotóműhely költségeit megtéríteni.

5. A szerződés módosítása, elállás, a táborból való kizárás, részvételi jog átruházása
5.1 Amennyiben az Alkotóműhely a szerződés módosítását kezdeményezi, a Résztvevő haladéktalanul, de legfeljebb 2 (két) napon belül köteles az Alkotóműhelyt az arra vonatkozó döntéséről tájékoztatni, hogy a szerződésmódosítást elfogadja-e, vagy eláll a szerződéstől. Az Alkotóműhely jogosult az Résztvevő késedelmes közlésből származó költségeinek csökkentése érdekében intézkedni.
5.2 Ha a felek az Résztvevő kezdeményezésére a szerződés nem lényeges elemeinek (pl. név) módosításában állapodnak meg, a Résztvevő köteles az Alkotóműhely módosítással kapcsolatban felmerülő esetleges költségeit a szerződésmódosítással egyidejűleg megtéríteni.
5.3 A programváltozás jogát az Alkotóműhely fenntartja (kedvezőtlen időjárás esetén, illetve egyéb külső okból).
5.4 Az Alkotóműhely legkésőbb a Tábor megkezdése előtt 20 nappal írásban tett nyilatkozattal, valamint a megfizetett részvételi díj visszafizetésével elállhat a Szerződéstől, azaz a Tábort lemondhatja, amennyiben a minimális résztvevő létszám nem gyűlt össze, vagy általa nem befolyásolható külső körülmény lehetetleníti el a Tábor lebonyolítását. A minimális résztvevő létszámról - amennyiben van ilyen - az Alkotóműhely a honlapon ad tájékoztatást.
5.5 Ha a Résztvevő szándékos vagy súlyosan gondatlan magatartásával veszélyezteti vagy sérti résztvevőtársai nyugalmát, egészségét, biztonságát, érdekeit, a szerződés szerinti program teljesítését, valamint nem az elvárható magatartást tanúsítja, akkor figyelmeztetés után az Alkotóműhely, illetve képviselője jogosult azonnali hatállyal kizárni a Táborból. Ez esetben a tervezettől eltérő időpontban történő hazautazásról a Résztvevő maga köteles gondoskodni. Ebben az esetben az Alkotóműhely a kárának megtérítését is követelheti a Résztvevőtől.
5.6 Az Résztvevő jogosult a szerződésben lekötött részvétel jogát olyan harmadik személy részére átruházni, aki megfelel a szerződésben meghatározott feltételeknek. A Résztvevő köteles erről az Alkotóműhelyt haladéktalanul előzetesen tájékoztatni és ehhez a hozzájárulását kérni. Az átruházás további feltétele az, hogy a harmadik személy vállalja a szerződésből eredő még esedékes kötelezettségek teljesítését, és megfizesse az Alkotóműhelynek az átruházás esetleges költségeit.
5.7 A Résztvevő a Szerződéstől a Tábor megkezdése előtt bármikor, indoklás nélkül elállhat, illetve a teljesítés (szervezés) megkezdését követően a jelen szerződést felmondhatja (továbbiakban: lemondás). A lemondást írásban (e-mailben vagy levélben postai úton tértivevénnyel igazoltan) kell az Alkotóműhellyel közölni. A lemondás akkor válik hatályossá, ha azt a Résztvevő igazoltan elküldte.
5.8 Az Alkotóműhely felhívja a Résztvevő figyelmét, hogy a részvételi díj részben vagy egészben történő megfizetését követő napon az Alkotóműhely a teljesítést (szervezés, ennek részeként szállásfoglalás, eszközök biztosítása stb.) megkezdi, amelynek költségeit a befizetett összegből fedezi. Ezért lemondás esetén a részben vagy egészben befizetett részvételi díjat az Alkotóműhely nem fizeti vissza.
Lemondásnak minősül az is, ha a Résztvevő - előzetes nyilatkozattétel nélkül - nem kezdi meg a Tábort. Ilyen esetben a Tábor kezdő időpontja tekintendő megszüntetési időpontnak.

6. Együttműködési és segítségnyújtási kötelezettség, szavatosság, jogviták rendezése
6.1 Az Alkotóműhely és a Résztvevő a szerződés teljesítése során kötelesek együttműködni.
6.2 Hibás teljesítés esetén a Résztvevő szavatossági igényét érvényesítheti. A Résztvevő szavatossági igénye elsősorban kijavítás iránti igény, amelyet az Alkotóműhely úgy teljesít, hogy a Résztvevő által közölt hibát az Résztvevő egyetértésével kijavítják, vagy a hibás szolgáltatás helyett az Alkotóműhely azonos vagy magasabb értékű szolgáltatást (pótszolgáltatás) nyújt. Ha a Résztvevő valamely szolgáltatást saját elhatározásából, illetve a saját érdekkörében felmerült okból nem vesz igénybe, vagy ha a Táborban való részvételét annak befejezése előtt megszakítja, az Alkotóműhely nem köteles erre tekintettel a részvételi díjat leszállítani illetve visszatéríteni. 
6.3 Ha az Résztvevő a fentiek szerint szavatossági igényt kíván érvényesíteni, kifogását a helyszínen haladéktalanul írásban kell közölnie az Alkotóműhely képviselőjével. Az Alkotóműhely a kifogás rendezésére a konkrét lehetőségek függvényében javaslatot tesz, pótszolgáltatást ajánl fel, amely azonban nem jelenti a kifogás elismerését. A Résztvevőnek írásban nyilatkoznia kell arról, hogy az Alkotóműhely javaslatát, a felajánlott pótszolgáltatást elfogadja-e. Ha az Résztvevő az Alkotóműhely javaslatát elfogadja, azzal a felek között a szavatossági igény rendezése tárgyában a megállapodás létrejön. Amennyiben a felek a szavatossági igény rendezése tárgyában a helyszínen megállapodni nem tudnak és az Résztvevő szavatossági igényt kíván érvényesíteni, az Alkotóműhely kötelezettséget vállal az esetleges hibás teljesítésből adódó jogos igények gyors, peren kívüli rendezésére. A fogyasztóvédelemről szóló 1997. évi CLV. törvény 17/A §-a értelmében az Alkotóműhely tájékoztatja a Résztvevőt arról, hogy a panaszügyintézés helye a vállalkozás székhelye, mely egyben a levelezési címe is. Az esetleges panaszok benyújthatók elektronikus levélben is az alábbi e-mail címen: budaialkotomuhely@gmail.hu. A fogyasztóvédelemről szóló 1997. évi CLV törvény szerint a Résztvevő, mint fogyasztó a lakhelye/tartózkodási helye/székhelye szerint illetékes békéltető testületnél eljárást kezdeményezhet, ha panaszügyének rendezését az Alkotóműhelynél megkísérelte, de az nem vezetett eredményre. A békéltető testületi eljárás szabályait az 1997. évi CLV. törvény 18-38 §-ai tartalmazzák. A fogyasztóvédelmi szabályok megsértése esetén a Nemzeti Fogyasztóvédelmi Hatóság eljárása kezdeményezhető, a központi szerv levelezési címe: 1088 Budapest, József krt. 6., a Regionális Felügyelőségek elérhetősége és az egyéb információk megtalálhatók a www.nfh.hu web-oldalon.

7. Egyéb
7.1 Az Alkotóműhely által meghirdetett különböző kedvezmények nem vonhatók össze.
7.2 Az Alkotóműhely a szolgáltatások természeti környezetének rendkívüli okból történt megváltozásáért felelősséget nem vállal.
7.3 Az Alkotóműhely a honlap és az egyéb tájékoztató anyagaiban szereplő tartalom változtatásának jogát fenntartja.